khistorydata/jeongjo-sjw-relations huggingface dataset:
정조 19년 · 목
疏略曰臣昨拜辭章附論前壯勇大將金持默上疏之失蓋欲尊朝體而寓官規也因臣言特罷持默將任仍敎臣兼察夫國朝故事若文宰之未經將任者兼察將任臣未之聞也況今壯勇一營地接淸切體尤尊嚴不與他軍門等耳創設以來亦未有如臣一爲本兵之長而輒得兼管是營者則臣何敢冒膺是命也且與人同朝而立斥論其人代察其職是猶包極之爲三司使也蹊田奪牛之譏何以自解乎朝廷之所維者禮義也士夫之所礪者廉恥也由前由後臣不得蹲仍於是任決矣伏乞收還臣兼察壯勇營之命移授他將批以卿以論其人代其職謂近於蹊田之嫌云者萬萬不然名雖一時兼綰意在砭俗杜弊在卿與榮何謂難安至於兵判之權察各營非今斯今營制況處左視之列者乎將詣齋所身爲本兵本營之臣者其敢息偃在私乎師律所關不須問咫尺勿辭行公又敎曰兵判事過矣書生不閑軍旅處義若是越格從重推考牌招察任又敎曰本兵重任懸病於別侍衛所關於分義事體者大矣況內閣內營內局之緊務重任不嫌其瘝曠以致詣閤有命促敎屢下尙無動靜萬萬寒心兵曹判書沈煥之從重推考更加各別催促斯速膺命政院以煥之違召啓敎以寧有如許事體乎侍衛之詣閤已久外辦之遲留過時則納牌豈成說爲先記過更爲牌招違牌勿爲捧傳旨煥之再違召敎曰傳旨旣命勿捧記過又有下敎則又爲納牌云者萬萬寒心事過後下義禁府推考更爲牌招斯速膺命煥之承牌敎曰今旣承牌兵判記過禁推分揀
정조 19년 · 목
具翼善冠袞龍袍乘與出協陽門入摛文院齋宿
정조 19년 · 강
召見時原任大臣閣臣於齋所
정조 19년 · 강
命廣州府百濟始祖廟稱以崇烈殿仍命判府事李秉模書其殿扁揭號日遣守臣致祭
정조 19년 · 목
廣州判官李始源啓言本府有百濟始祖廟而尙闕稱號事體屑越依麻田崇義殿平壤崇寧殿例令藝文館定額號自本府書揭似好矣敎以歷代后王祀典之所皆有殿號如箕子之崇仁殿檀君東明王之崇靈殿新羅始祖之崇德殿高麗始祖之崇義殿是也獨於百濟始祖之廟尙闕殿號不但爲欠事以名諱權稱於公私文跡褻瀆莫旣覺之後宜卽釐正以崇烈殿稱號文獻備考大典通編五禮儀等書卽爲洗補適因登筵已有下敎殿扁李判府書之揭號日遣守臣致祭祭文當親撰矣
정조 19년 · 강
命廣州府行宮從便修葺
정조 19년 · 목
廣州判官李始源啓言本府行宮營建旣久房闥軒楹之間多有通變者而係是行宮所重自別留司不敢擅便云矣敎以從便修葺
정조 19년 · 강
命南漢山城逋還限年分捧及料條復戶如例出給事令守臣具意見狀聞
정조 19년 · 목
廣州判官李始源啓言本府城內校吏民人皆有料窠與復戶蓋爲保障重地募入奠接之地而近年以來還弊轉痼預下都受等種種謬例爲城民切骨之瘼府料官復盡入於洞里隣族之徵將有朝夕渙散之慮自今年爲始限年分捧則不出四五年可以準捧而此後城內無論官屬與民人嚴立科條不爲分還料條復戶如例出給則庶可爲一分支保之方請下詢本府留守處之敎以令守臣具意見狀聞
정조 19년 · 강
命廣州府定監色捧火稅穀家戶米以給分院仍命道臣守臣査出分院流來弊瘼毀其法外械具燔器吐木外諸般侵徵之弊亦令糾察
정조 19년 · 목
廣州判官李始源啓言分院之許多弊端有難毛擧而其中火稅穀之勒徵家戶米之濫捧爲廣民難支之端昨年因摘奸史官書啓自廟堂覆奏嚴飭而睯不知畏尙無食效紀綱所在萬萬寒心請此後則自本府定監色捧給俾無如前勒徵濫捧之弊從之敎以分院之弊可勝言哉若不隨聞大加嚴束何以責其效今則本府爲分司名以分院有一毫行惡作弊之端卽令守臣狀聞一依前此自畿營操切而每欲嚴禁而未果分院之官恣行不法甚至造置法外械具用棍用刑云令守臣及道臣査出流來謬弊毀其囚人之所燒其虐民之物然後狀聞如是而又不知懼分院屬之地方官斷不可已至於收稅之弊尤有甚焉此外燔器吐木外諸般侵徵之弊亦令守臣道臣糾察
정조 19년 · 강
命廣州箋文依華城例直送畿營同時封進
정조 19년 · 목
廣州判官李始源啓言本府箋文陪進時判官有他公幹則以畿內守令察訪中定差員封進事節目雖已啓下而第松沁兩都則留守上京參班時箋文送于禮曹華城則無論留守上來與未上來直送畿營以爲同時封進今亦依華城例施行節目中改付標似爲便好矣從之
정조 19년 · 강
命廣州府几係陵幸時分辦一依府尹時例自畿營通融爲之
정조 19년 · 목
廣州判官李始源啓言廣州分司之後本府地方陵幸時一應諸事本府專當擧行畿營分辦不爲擧論事節目雖已啓下而庚午出鎭時間因留守所達無論本府地方與畿內几係陵幸時分辦一依府尹時例自畿營通融爲之事定式今亦依此例擧行原節自中付標恐合事宜矣從之
정조 19년 · 강
命大司諫尹弼秉陞秩
정조 19년 · 목
予謂右議政蔡濟恭曰近來位著乏人且於朝廷未聞有良吏之以廉潔名於世者卿適登筵如有平日聞知擧爾所知宜矣濟恭曰臣雖忝以人事君之位聞見不廣無所聞知而如欲擧爾所知亦不敢不仰對大司諫尹弼秉前任東萊府使善治之擧播聞京中人莫不知且其廉潔有足嘉尙如此之人自朝家另加奬拔則似可爲用一勸百之道矣敎以萊府治聲亦已聞之卿言又若此令銓曹陞秩
정조 19년 · 강
飭銓曹都憲差擬依前下敎施行
정조 19년 · 목
右議政蔡濟恭啓言向日堂疏中都憲另擇之請言甚是矣其後銓曹之以當世峻望別例差擬誠得對揚之體而但今日以兵判差除明日許解明日以箕伯差除又明日許解仍又以戶判首擬望筒姑未下而若蒙恩點則事勢又不得不許解如是做去恐涉如何臣意則此非別般新通之事毋論亞卿正卿就前望中略示擇擬之意則在朝家官方少無所損雖以政曹言之亦不當以何處得來爲憂矣事係目下弊端敢此仰達矣敎以當初草記批答大槪如此不立界限就中擇差誠好矣依前下敎施行之意更飭銓曹
정조 19년 · 강
封裹咸興永興兩本宮衣襨香燭子摛文院柢迎子院門外召見時原任大臣
정조 19년 · 목
具翼善冠袞龍袍詣卓子前奉審衣幣香燭西向立閣臣率閣屬官封裹如儀以次跪進予跪受以授京畿監司監司跪受以授執事者奉子彩轝祭品及永興本宮祭器先盛于紅皮籠奉于架子以出予出院門外祗送衣幣香燭召見左議政兪彥鎬右議政蔡濟恭判府事李秉模出示溫宮靈槐臺御製碑銘濟恭跪讀予曰三十餘年之間根蟠而校茂可謂槐陰滿庭矣事若有不偶然者今此數句銘只欲記其實矣彥鎬等曰事甚曠絕奉讀宸翰亦不勝感歎矣乘與由協陽門還內○永興本宮追躋祭器餠器十二景團器二麪器二盤床大楪匙二小楪匙六湯器二十八藥果器八主實果器十乾正果器二看覽楪匙十四灸器六切肉器二食醢楪匙二細實果器十水正果甫兒二沈菜甫兒二淸密甫兒二鍾子六
정조 19년 · 강
分揀宣傳官梁峽
정조 19년 · 강
諭關西道帥臣六兩技益加勸課仍命今科唱名武士六兩一百四五十步能射者淸南則道臣監試淸北則帥臣監試拔其尤者將官及任監拔例陞差其居首各一人狀聞仍問監營依兵營別設料窠勸奬與否
정조 19년 · 목
敎曰今番慶科千初試西關武士之六兩入格者幾爲千數又於殿試亦居三之二道帥臣勸奬之效槪可知矣然於殿試日二百步遠射人使之自願應試於帳殿而皆未越限殊甚可歎幾年勸飭反讓於北關之趙命載豈非關西之恥乎益加勸課期於抄上事令廟堂嚴飭該道監兵使處大抵六兩遠射若是夥然須有別般奬聳之擧可以勸後今科唱名武士六兩一百四五十步能射者淸南則道臣監試淸北則帥臣監試其中越百五十步以上人將官及任監拔例陞差後後錄狀聞淸南北居首各一人別般收用次亦爲狀聞年前兵營設貢武院別設料窠勸奬云監營亦用此例乎試取後狀聞時此一款亦爲具由陳聞事分付
정조 19년 · 강
戶曹以永興本宮祭器造成時員役工匠施賞啓
정조 19년 · 목
戶曹啓言因永興本宮祭器造成時員役工匠別單有考例施賞之命矣計士吳昌錫等二人書吏李聖玨等三人各木二疋布一疋庫直趙重玉木一疋布一疋官使喚庚戌等二名各木一疋鍮匠邊首金鼎起小罏匠邊首金仁景各木二疋布一疋鍮匠鄭泰謙等十二名小罏匠李光得等六名各木一疋布一疋分等施賞
정조 19년 · 강
命撰北道陵殿誌續篇仍命魏昌祖子侄之方在朝籍者着意抄錄
정조 19년 · 목
判府事閔鍾顯啓言本宮儀式自內閣今方奉敎增修矣北道陵殿誌卽咸興人故承旨魏昌祖所編先朝戊寅特敎刊行之後自有當入而未及入錄者至若年前御製碑文兩本宮祀典釐正今番追躋盛禮尤當添書具載以爲續編而且昌祖之子與侄亦有方在朝籍者抄錄之際使之着意擧行似好矣從之
정조 19년 · 강
命水原府武士去八月朔試射及當朔試射入格者施賞有差
정조 19년 · 목
去八月朔試射柳葉箭秩出身曹千澤邊四中筒箇一部帽子一立旗牌官出身張胤佐等二人邊三中各弓一張帽子一立別軍官出身金哲臣等三人貫一中邊一中各米三斗騎蒭秩別武士出身房在明三中木一疋布一疋折衝崔海大等二人二中各木一疋外帑庫○今九月朔試射柳葉箭秩鄕武士出身金再鍾邊四中筒箇一部帽子一立別武士出身房在明邊三中弓一張帽子一立出身金星岳貫二中米三斗扇子一柄折衝崔海大等六人貫一中邊一中各米三斗騎蒭秩別軍官出身尹炯東等二人二中各木一疋
정조 19년 · 강
親行景慕宮朔祭
정조 19년 · 목
時至具冕服出齋室禮儀使禮曹判書李得臣導詣版位行再拜禮執幣獻幣執爵獻爵大祝直閣李始源讀祝文訖還復位詣飮福位行飮福禮詣望燎位行望燎禮禮畢還入齋室
정조 19년 · 목
具翼善冠袞龍袍乘輿出宮大門至觀旂橋前降輿乘輿入弘化門由明政門永淸門還內
정조 19년 · 강
命九月二十二日誕日陳賀權停
정조 19년 · 목
禮曹啓言九月二十二日誕日陳賀國忌齋戒相値事當退行而如此之時有啓稟後擧行之例請今番陳賀以二十四日退行命權停
정조 19년 · 강
命武試所出榜時刻草記以聞加設鐵箭防牌
정조 19년 · 목
庭試初試武一所啓言今日平明開場鐵箭應射擧子自皇字仍爲試取而連爲捧講敎以明日何時當爲出榜詣闕乎草記二三所亦爲依此草記又敎曰武二所鐵箭餘數尙多云防牌毋論雙防牌三防牌從便加設雖至洗馬臺如加分設三防牌外亦爲加設事分付一三所亦有如是闊狹之道從便爲之後草記
정조 19년 · 강
備局收議諸將臣請守廳罷前營號總廳別立單營從之
정조 19년 · 목
備邊司啓言奉下敎問于諸將臣則壯勇大將金持默以爲今此守禦廳出鎭山城之後制度與前有異於京旣無管下之軍於外乃爲領軍之營則恐不爲京中五營之列云前訓鍊大將李敬懋以爲兵雖連營貴在分合一軍可分爲三營五枝可合爲一營者卽兵家隨時制宜循環無窮之法而臣實執迷只知五營軍制之於斯爲盛不念南北漢有城之日已寓各自分營進退攻守之意頃於守廳出鎭南城之後膠守前營仍號之論不審之失無所逃罪而況有守城節目中訓禁御三營定界分部之制今因守廳出鎭罷京營之號後營總廳亦作單營以爲進退策應之營恐無不可云前訓鍊大將趙心泰以爲槪論我朝軍制沿革義興府卽三軍之制左右廂是五衛之法壬辰以後購戚法敎軍卒衛法廢而營制創焉仍與御營號稱兩局守總而帥竝管畿兵互相掎角及其精抄別隊設禁營而恰爲三軍以此推之義興府三軍之制訓禁御三營之法確是一揆而且於先朝守城節目只使訓禁御定界分部者守總不過備其營號而歸重三營也明矣然則三局屬三營總廳作單營合閱則爲握奇之餘零守城則作輔車之相依無違於古制不外乎指南臣之前所錯對惶隕震越云訓鍊大將徐有大以爲軍無一定之規惟在隨時制宜故我國兵制二司五衛之互相變革亦可推知今以汰宂足食之道旣罷守禦前營則五營之制自當更張五營旣未成制則以訓禁御作爲三營之制總廳則別爲單營使之輔車於其間不惟合於時宜在國初三府之法先朝守城之制無不允當云御營大將李漢豊以爲京廳旣罷則前營之號自在當袪旣袪前營之號則後營之稱實涉無義雖以營制言之五營三營之從便增減有若三府五衛之隨時沿革今以訓禁御三營倣古三府之制總廳則別作單營以爲三營之輔車恐合參酌損益之宜而事係莫重軍制不敢率爾臆對云矣守禦廳本無軍制之別設只以南城所營牙兵束伍入居京中竝列五營之中而半京半鄕徒貽軍民之弊今番之特罷京廳移鎭南城非但爲因時制宜之道實有京外省弊之效五營不可闕一皆以仍屬謂之便當故臣等素昧軍旅別無意見果以前營之號依前施行事草記稟請今奉批敎始知廣留之仍稱前營萬萬無義率爾陳達不勝惶恐守廳旣罷則前營之稱無地可屬五營之制隨時分合則前營之號亦不必膠守續圖說制度之釐改已在先朝訓禁御三局之分守明有節目前營之號及今罷去實合事理前營旣罷則後營之號亦無意義總廳則別立單營之制作爲三營輔車之勢參以今古兵制誠爲允當諸將臣之議亦皆如此請依此施行允之
정조 19년 · 강
命壯勇大將金持默兼察禁衛營
정조 19년 · 목
政院啓言禁衛大將申大顯因備局草記削職事允下矣將兵之任不可一刻無總察之人何以爲之敎以壯勇大將兼察牌招聽傳敎
정조 19년 · 강
推江原監司李秉鼎還送其狀本原州糴弊矯正間判官李協聖勿爲移擬
정조 19년 · 목
因該監司請楊口縣監洪養默原州判官李協聖相換事狀本敎以該邑旣非劇邑仍任亦因特敎則年雖衰邁必不至於昏憒不勝任而宿病間添等語屑越莫甚設有逋穀收殺之事係是營下邑則其所照檢尤屬不難特仍之下至請換差事體所在誠甚未安狀啓還下送該道臣推考該邑糴弊矯正間判官李協聖勿爲移擬事分付
정조 19년 · 강
以金星甲爲掌令尋遞以李益洙代之竝前望也
정조 19년 · 목
有司堂上李時秀緘推傳旨當承授而星甲在外也
정조 19년 · 강
命未捉巡處監軍仍用
정조 19년 · 강
命明日朝廷及藥院內閣政院玉堂問安置之
정조 19년 · 목
因兵曹朝廷問安時殿門排立單子敎曰再明以後連有公役明日朝廷問安置之藥院內閣政院玉堂問安亦爲置之
정조 19년 · 강
考下京鄕儒生應製試券施賞有差
정조 19년 · 목
京鄕儒生收券訖京爲六百十一張京畿爲一千一百八十三張忠淸道爲一千三百十八張全羅道爲七百八十七張慶尙道爲七百八十張江原道爲三百三十張黃海道爲一千五十七張平安道爲一千四十一張咸鏡道爲二百三十六張開城府爲六十張江華府爲三十六張華城府爲一百六十八張廣州府爲八十九張親考以下敎曰京鄕儒生應製都居首賦二中京進士崔壽亨上樑文居首二下平壤幼學金器之七言二十韻排律居首二下振威幼學林再達詩居首三上一京生員金會淵各紙五卷賜給賦之次二中二始興進士具康名雖居二不下魁作紙四卷賜給其餘京鄕入格儒生等分等施賞而京儒則明日待令鄕儒則各令道臣咸聚營下道遠處付之地方官依下諭施賞後饋以酒肉狀聞之意令內閣分付諸道道伯及居留之臣○京入格八十人內二中一人二下一人三上四人三中十四人三下二十八人次上四十人京畿入格二百十三人內二中一人二下二人三上四人三中三人三下七十一人次上一百三十二人忠淸道入格二百人內三上一人三中三人三下四十二人次上一百五十四人全羅道入格一百八十二人內三中二人三下二十九人次上一百五十一人濟州入格四人內三中一人三下三人慶尙道入格二百二十五人內三上四人三中五人三下三十七人次上一百七十九人江原道入格九十三人內三上三人三中三人三下十一人次上七十六人黃海道入格一百九人內三中一人三下三十八人次上七十人平安道入格一百九十五人內二下一人三中四人三下二十四人次上一百六十六人咸鏡道入格四十九人內三中二人三下十八人次上二十九人開城府入格八人內三下二人次上六人江華入格六人內三下一人次上五人華城入格十一人內三中一人三下四人次上六人廣州入格十七人內三中一人三下七人次上九人總計京外一千四百人二下人賜紙三卷三上人賜紙二卷筆二枝墨一笏三中人賜紙一卷筆三枝墨二笏三下人賜紙一卷筆二枝墨一笏次上人賜紙一卷京居首加賜大典通編一件八道各取居首加賜朱書百選一件四都各取居首加賜正音通釋一件排律三下入格童蒙睦可貞加賜大學一件
정조 19년 · 강
文科初試一二所出榜詣闕
정조 19년 · 목
一所生員趙晋和居首二所生員具駿遠居首
정조 19년 · 강
命査蔭官之有實職而不赴應製者直捧拿處傳旨仍命過殿試後下書題試京儒
정조 19년 · 목
直閣李始源啓言今此京外應製出於我聖上作成之苦心至意則爲士子者除非父子應避及有實病實故者固當竭蹶趨赴盡意呈券少效其對揚之誠而今番萬張之券京儒所呈只爲六百餘張辛亥特敎之後政宜惕厲而曾未幾何又復縱弛至於蔭官之有實職而無端不參尤極駭然請自本閣詳考試券非有應頉而占便不呈券者依定式捧現告直捧拿處傳旨從之敎以萬券之呈京券之不滿千駭然甚矣應製則苦避而科場則爭赴寧有如許士習乎此所以欲待初試榜出一竝拔去名以慶科姑爲參酌而京儒非特蔭官有實職人則何可只論渠輩而年前之設爲定式蓋寓策礪之微意過殿試後當下書題令泮長以京儒爲名者一竝更令應製事知悉
정조 19년 · 강
命嶺伯李泰永越俸一等晉州牧使鄭東協雲峯縣監李德鉉先罷後拿
정조 19년 · 목
慶尙監司李泰永狀啓以爲卽接右道文備邊郞鄭晩錫移文則晉州牧各樣還穀之虛留合爲一萬一千三百三十八石零云取見監色供招考閱前後文簿則或因賑穀之補縮或因謬例之貸下而皆在於前牧使李德鉉在任時還穀法意何等嚴重而萬餘包之虛留不勝驚駭德鉉則今已移職其罪狀令攸司稟處雖以時牧使言之還租一百七十石之雨漏腐傷雖不得不改色旣不報營則與擅分無異前官時虛留若是夥然而一味掩置亦不可無罪爲先罷黜其罪狀令攸司稟處○政院啓言卽見慶尙監司李泰永請罷晉州牧使狀啓則只稱時牧使不書其姓名請該道臣推考允之敎以不但姓名之不書所請律名輕重倒置萬餘包虛留之前牧使李德鉉只請令攸可稟處豈成說該道伯越俸一等德鉉亦依時倅例以先罷後拿擧行兩邑之代具是至難治之邑政官牌招拔例另擇待下批使之不多日內下送
정조 19년 · 목
以李明淵爲獻納宋益休爲雲峯縣監○晉州牧使望筒以李性重李原源李禹圭擬入敎曰雖有弊邑待窠陞遷之承傳未滿三十朔殊非久任之意更爲援例擇差事分付○再政以南寅老爲晉州牧使○三政以金絅采爲利川府使
정조 19년 · 강
備局以院隸之侵徵邸吏請承旨譴罷注書拿處允之命承旨加施拿處之典
정조 19년 · 목
備局啓言各司侵徵邸吏之弊前後飭禁何如而卽聞七八日前自政院成出踏印牌子捉致嶺邑邸吏督納筆債及雜費則院隸從而憑籍威喝遂至三日拘留於待漏廳云號令百司之地先行冒禁之事拘囚朝房之內尤是無前之擧大損體面有關後弊請當該承旨施以譴罷之典自下操切之院隸令攸司從重科治常時不飭院隸之注書拿處允之敎以政院以號令百司之地有此首犯法禁之擧眞所謂臣何足言有辱朝廷者也政院體貌尊嚴各司應爲之關文猶不爲之況牌子乎且況筆債名色雖曰流來謬例寧或因此不屑之事而爲此無例之擧乎萬萬駭然譴罷輕矣當該承旨加施拿處之典
정조 19년 · 강
兵曹以平安兵使申應周緘推照律啓命功減一等
정조 19년 · 목
先是應周狀啓以爲壯勇營所屬古城鎭壯別軍官都試取其優等閑良直赴殿試出身加資之次閑良直赴會試出身施賞載在節目而昨年都試優等之次皆出於出身則閑良不無抑菀之歎請自今年出身閑良各取優等一人兵曹以其違越節目請施譴罷之典命狀啓勿施帥臣推考至是兵曹以應周緘答啓請上裁命照律兵曹請以杖一百收贖公罪施行允之敎以功減一等
정조 19년 · 강
推前承旨李儒慶拿處校書副正字李夢龍
정조 19년 · 목
內閣啓言卽者外閣官來言副正字李夢龍正字當次故陞付啓目依例啓下付職緣由移文吏曹矣吏曹未及單付而夢龍徑先以正字肅拜云事極駭然請令該府拿處政院之捧入肅單亦涉不審當該承旨推考允之
정조 19년 · 강
召見慶尙右道分留穀摘奸文備郞鄭晩錫于重熙堂
정조 19년 · 강
命廟堂商確合穀名定取耗之方
정조 19년 · 목
兵曹正郞鄭晩錫所懷以爲臣以還穀事奉命一二還弊之有關於民國者旣有所懷敢此仰達矣還穀衙門名目極多元會穀名至於八十常賑穀名亦爲十四同是米太何分其某衛均爲租粟何論其某名也哉其需用無所分別而簿籍甚爲眩亂守令則難以照察奸吏則易以偸弄無益於事徒滋其弊夫我國文書之專委吏手自是習俗之痼瘼而至於還穀之簿雖欲勤於治者不得不聽於吏此所以穀物之漸耗而民國之受弊也且其取耗不同一是元會而或有十分取耗者或有四分取耗者或有取全耗者或有改色者其所爲弊尤有甚焉今若以八十名元會通稱元會十四名常賑渾稱常賑則官可察簿吏無售奸而無所損於需用之時矣取耗之法損多益寡取其不多不寡之中而定爲無此無彼之規則上無損害下無滲漏而庶除其紊亂之弊矣事係變通下詢廟堂處之恐好矣敎以衙門穀名之太多而其所捄弊莫過於合而爲一此所以今番策題之詢及蔭官也爾言極有條理出擧條令廟堂另究商確如常平賑恤兩廳之合爲一廳之爲則不但省弊庶亦益民苟欲釐正遍及於諸道爲宜竝以此意知悉稟處
정조 19년 · 강
飭濟民穀散置各倉之弊
정조 19년 · 목
兵曹正郞鄭晩錫所懷以爲濟民倉設置法意甚重官必以精實擇捧民不以麤劣苟納當初別設一倉於晉州泗川固城三邑者意有在焉近來法久而弊生該倉各穀散置於內外諸倉與他穀無別該吏輩任自偸弄盡出精穀漸致劣穀若値災年需用之時則其縮穀例必專責於民民安不困窮也令道臣嚴飭該邑依前規捧置於該倉使吏輩毋敢幻弄而若復襲謬散置者直施郡移之律恐好矣敎以令廟堂依此所奏嚴飭道伯俾有實效
정조 19년 · 강
命關西兩南道臣之年前飭敎後京司巡營穀發賣沿邑及衙門穀名無端換錄者査出拿勘
정조 19년 · 목
兵曹正郞鄭晩錫所懷以爲還穀衙門之相換加減爲弊忒甚不一其端沿邑則幾皆匱竭峽郡則每多陳腐而緩急無恃半留者換作盡分盡分者換作半留而多致虛留高價勒捧民已受弊而若値作錢甚多則反致穀貴錢賤之患且非峽非沿之邑移送於沿邑受米於峽郡受送之際困若亦多此民人所謂峽粟無脛而走於海者其爲弊豈特沿峽哉蓋其加減之法專由於京司巡營作錢而各邑倉色輩亦多憑籍營錢偸弄無節云其爲弊不但止於文簿之胡亂而民國之受害莫甚於此宜令廟堂嚴飭道臣衙門相換之例一切禁斷恐好矣敎以目下還弊之所以立紀綱懲俗習無過於此一款爾言可謂深知利病若使山沿無彼多此少之別發賣亦無就踊捨歇之事則民可以息肩而裕食前此飭敎何等嚴截而其所爲弊猶復若前此豈邑倅之罪乎身居旬宣之列者按察一道區區於詳定外贏餘不有朝令犯科若此究厥所爲甚於不法旣聞之後又或付之昧爽以前而只令此後更勿如前之爲則焉有如許國體關西兩南較戶量穀事年前飭敎後京司穀及營穀多數發賣於沿邑及衙門穀名無端換錄之道臣令廟堂星火査出付之金吾拿囚直施以監守自盜之准律減一等勘斷以爲懲後戢他之地
정조 19년 · 강
判府事金憙以未參候班上疏自引賜批
정조 19년 · 목
疏略曰臣屛伏鄕里之蹤一疾嬰身四朔沈綿實無以自力趨造獲廁起居之列粗效舞蹈之忱秪自瞻望宸極不勝戀結伏乞亟賜嚴處以爲爲人臣而無臣分者之戒批以未見卿久矣且聞愼節尙稽痊可悵然之外何等慮念再明候班之未參何必深引卿其安心調理竢間上來仍命遣地方官傳諭
정조 19년 · 강
命宮奴宋貴孫充定遠地若役軍丁
정조 19년 · 목
刑曹啓言依下敎馬直宋貴孫以狹娼犯夜罪爲先嚴刑一次後一月二次式準十次擧行次着枷嚴囚行首馬直金震郁刑推一次敎以着氊笠之宮奴亦欲犯法不可嚴刑而止何待準十次遠地苦役軍丁充定下送金震郁放送
정조 19년 · 강
勘放金吾時囚命趙鎭宅爰辭問大臣議處朴長卨事令嶺伯査聞
정조 19년 · 목
義禁府啓言慶尙前監司趙鎭宅原情以爲李汝節以鄭鉉等三人假御史情狀臚列馳報故聞甚驚駭宜令直捧遲晩仰請當律而人命至重獄體宜審枷因以待之意姑先題送仍令汝節馳進營下則汝節言三人等所犯實係罔赦故使之取招牃報矣汝節以鄭鉉梁病致死之意報來繼以兩金哥情節取招報來故以嚴刑窮覈之意又爲題送矣汝節又以兩金哥梁病致斃次第報來此事本來已悉於昨年査啓中而今以繡査諸招相反觀之則前査不審罪無所逃鄭埈梁以昨年監災都監與他災監同爲作奸昨年十月汝節亦爲報來故數多者嚴刑一次移囚隣邑加刑照律數少者自本官嚴刑一次放送之意題送汝節之於兩鄭哥別有私憾爲此構報之狀實未知得特以右漢等罪犯之如許只憑報牒徑先題送至有此汝節憑藉援引之擧此莫非昏暗莫察之致云趙鎭宅貦有拿問査實後李汝節更爲出意見嚴問取服之命請待判下擧行敎以問于大臣與本事論理指一議處又啓言放歸罪人朴長卨原情以爲今春自順興府遞歸不意臺評峻發斥之以貪婪行惡之牀梁之居官不職之罪萬殞難赦而至於辦來屢百石使嶺底民數三百人驅迫鞭扑擔負踰嶺運載於丹陽江沿云者實是千萬意外待罪本邑纔過周年而每朔月廩米爲十八石排朔租爲二十二石此外無他一包穀取用之道而公下雜費一皆責出於其中所謂官用每違窘乏一年之內屢百石米從何覓辦嶺底昌樂一面居民則大小使行及本官新舊篤交遞隣近官往來之際藍輿軍轎子軍等役全當隨行之故自本官永爲定式除其身役及烟戶雜徭而科外使役一切勿侵自是舊例梁之遞歸踰嶺也一行之藍輿軍轎軍亦爲依例出待而丁夫名數不過爲五六十名旱路治行非但人馬之不逮梁之老母痁症危劇險路驅馳萬無其望故不得已以水道作行要爲扶將調護之計賃船於丹陽江口鳩合各樣俸餘大米三石小米五石太三石而大米則以爲船中行糧太與小米則以船價之不足計給船人而運輸踰嶺則官奴使令面主人處給糧助貰使之運踰而已此亦本邑之前例若以此爲罪則亦不敢發明云而曾經侍從請議處敎以囚供與臺啓相左令道臣詳査狀聞又啓言校書副正字李夢龍原情以爲忽見本館史所告則已自本館陞付粱於正字而啓目踏下云又見政事果有正字單付之蹟故不復致疑竭蹶肅謝只信下吏之誤書政目而妄率肅命之罪實所自作云請刑推得情敎以付過放送又啓言三陟府使尹㬘原情以爲鬱陵島處在水路千里之外初無民居物產之所管領而不過營將萬戶間年搜討而已似無地方之可以指的且況入島之路不由三陟則三陟之爲地方官未知何據至於潛船則海通南北各處船商皆從各其沿往來設有主管禁飭之例茫茫海外摸捉無路但飭本邑人無敢犯入而旣以本府祈管指名請勘則到今矇未察飭之罪亦何敢倖免云請刑推得情敎以更觀前頭勤慢次爲先付過還官又啓言麒麟前察訪金東鎭原情以爲受由上京未卽還任者非敢爲占便果以毒痁閱月沈若之際營門定差員促還而病勢萬無及期進去之望故先以此意馳報營門偃然在家亦極惶悶繼卽扶病登程離京六日始抵任所則營門已爲狀罷請勘雖緣病勢之難强其爲稽慢之罪在所難免云請刑推得情又啓言製述官南播秀原情以爲莫重文字之不善擧行究厥罪狀萬殞猶輕云請刑推得情竝敎以公揀放送
정조 19년 · 목
承旨黃昇源啓言卽見慶尙監司李泰永豊基郡反庫啓本則郡守誤書以縣監請諼道臣推考從之
정조 19년 · 강
判下和順徐昌命殺獄査案
정조 19년 · 목
全羅監司徐鼎修狀啓以爲和順殺獄罪人徐昌命獄事肯綮專係椎擠不推擠之間而觀此前後文案則李惡只之致命由於被推明若觀火成獄償命更無可論而緊證李女之供前後變幻一切相反始之推擠者變而爲揮臂中之揮臂者又變而爲不見旣査又査一向抵賴百般粧撰至以始出逞憾終發善心等說作爲自明之端究厥情狀尤極狡惡今不可因一奸女之無常變招有所低仰於經年已成之案依前同推期於得情有不可已○刑曹啓言此獄自初看證惟一李女而其所納供前後判異推以事理前招之出於冤憤後供之由於獄老明若觀火則不可以後供之變改反疑於前招之明白殺獄論斷實因爲主而兩檢屍帳旣著致命之根因卽地殞絕可驗被擠之緊重其非自倒更無可疑李女之招旣爲此獄緊證則其不可以今番變辭低昂於三尺之嚴也明矣罪人徐昌命依前同推期於取服之意請公付道臣敎以行査之下別無疑端依回啓施行
정조 19년 · 강
召見慶尙左道分留穀摘奸文備邊郞鄭觀輝于重熙堂
정조 19년 · 목
予謂觀輝曰今番摘奸之行有何執頉耶觀輝曰本府留庫穀數甚尠少故別無大段執頉者而惟西生鎭前前僉使私自發賣者爲一百二十餘石矣予曰以今年穡事觀之則昨年還穀停退條可以無慮準捧耶觀輝曰今年穡事未免穴農一齊準捧則似不容易矣
정조 19년 · 강
飭知敦寧洪樂信肅謝
정조 19년 · 목
敎曰明日承候亦當入來除拜已久尙不出肅事體豈容若是知敦寧洪樂信待開門牌招使之肅謝
정조 19년 · 강
仍任壯勇大將金持默
정조 19년 · 목
敎曰前禁衛兼大將金持默敍用壯勇大將仍任牌招傳授虎符及傳令牌
정조 19년 · 강
承旨黃昇源李勉兢蔡弘遠等陳疏請譴賜批許遞
정조 19년 · 목
昇源等疏略曰昨因備局草記有當該承旨拿處之命又伏承今日査實直捧傳旨之下敎故査問於作奸院隸則前後牌子爲六張而一張則院吏襲謬印給五張則渠自盜踏云常時不能檢察一任下輩之作奸不勝惶悚臣等伊時俱在院中則豈敢以牌子成給之不出於承旨之手有所自恕也聖敎之下傳旨旣無以混捧偃在官次私心尤有所不敢聯章自列徑出禁扃伏乞亟降威罰批以名以承宣若爲討索古風出無於例之牌紙囚人於待漏院則其爲朝廷之羞恥當如何此所以必欲査出嚴處者今因卿等之疏知其事實牌紙則盜踏囚禁亦奸僞而皆是院隸所爲云承宣則雖脫空不能檢飭之失在所難免而卿等旣非當該承宣則亦難以此處分而揆以廉隅勢難强令行公竝許遞院隸聞已斯得令該曹考律嚴懲
정조 19년 · 강
以李鼎揆趙鎭寬李周顯爲承旨尋遞鼎揆以李鼎德代之竝前望也
정조 19년 · 강
命李載弘宣薦拔薦時行首宣傳官尹範敍降付守門將忠淸兵使更爲擬入重推兵曹判書沈煥之
정조 19년 · 목
忠淸兵使以尹範敍擬入敎曰日前額外壯勇衛取才時聞之意謂宣薦則爲之欲待窠差出矣近始知之竝與宣薦而拔不擧論云武將之孫不爲宣薦則他人誰可爲之乎李柱國曾孫問名已命除取才差定渠輩亦效近來陰陽手段究厥所爲萬痛惡其時行首宣傳官降付守門將薦施以反坐之律守門將加設啓下許多人中必以此輩苟充兵判事極爲駿然當該判書爲先從重推考望筒抹下使之更爲擬入
정조 19년 · 강
命前判書李柱國口傳付軍職
정조 19년 · 목
敎曰因言端聞之尙未付軍職云過矣前判書李柱國令該曹口傳付軍職
정조 19년 · 강
以金明遇爲忠淸兵使口傳也
정조 19년 · 목
敎曰自今日例不得開坐夜禁亦當闊猍今明日弛禁事分付
정조 19년 · 강
以李益運爲兵曹參判前望也鄭尙愚爲參知添書也
정조 19년 · 강
命曺允精差下善騎將仍命加資下批
정조 19년 · 목
壯勇營啓言卽下傳令內乃兄之弟可謂番番良士前牧使曺允精善騎將差下事命下矣時無職名令該曹口傳付軍職而善騎將係是堂上窠曺允精資是堂下加資一款何以爲之乎敎以念其兄之未究有此特除無異將薦加資令該曹口傳下此
정조 19년 · 강
遞承旨李晚秀李周顯李鼎德以李肇源鄭尙愚李儒慶代之尋遞肇源儒慶以李儒敬爲承旨幷前望也
정조 19년 · 목
敎曰右承旨與在外承旨許遞前望單子入之以肇源等批下肇源以違召許遞○政院以儒慶方在罷散啓敎以勿施前望單子入之以儒敬批下
정조 19년 · 강
大司諫尹弼秉疏辭新資賜例批
정조 19년 · 강
施趙鎭宅削職之典配李汝節于渭原郡仍命中和府使尹恒儉削職放送朴長卨保放
정조 19년 · 목
禁府啓言趙鎭宅原情公事判付有問于大臣之命問于大臣則左議政兪彥鎬以爲今觀趙鎭宅供辭則李汝節之於而鄭哥事旣皆報營云若爾則汝節之自諉以因公者果不無可據之端似有參恕之道至於趙鎭宅所云報營一款昨年道査與今番繡啓初無異同特其屍親各人之招前後相反耳是則固有前査不審之失而旣已竄配或可以懲其罪云右議政蔡濟恭以爲今以趙鎭宅供辭見之李汝節之報營受題旣已明白則其所施刑卽依營題擧行今不可以濫刑殺人斷以償命也決矣但諸人之一齊以染病致斃似無是理其別造刑杖隨意濫刑自可推知若以不遵典則不用法杖以致傷損人命考律以勘則論以獄體似爲允當至於趙鎭宅守令報辭旣如此則題以嚴刑固所當然而致斃狀連報曾不致疑於酷刑與否一無廉覈觀察之責果如是乎其孤負之罪亦宜嚴勘以肅朝綱云判府事李秉模以爲觀於趙鎭宅之供報營則無疑矣鄭鉉病斃之報乃在於取招牒報言送之後而其前姑無加刑之題則鄭鉉之死果是專由於病而曾無一杖之先訊乎至於兩金旣得嚴刑之題而直以病斃隨卽報來又何其巧也大抵假繡爲守令者如或捉得其可疑之跡則未及考求法意徑先施刑間多有之李汝節之能不爲此而從容報營臣未之信也雖然汝節生死在於私事輿否區區愚見與向來獻議中不可全歸私恕云別無前後之異而鄭埈之報營施刑又不須論也汝節雖急於求生無論報營之辭與王府之招終欠白直臣則以爲濫刑之罪小回互之罪大一律雖不可遽論論以次律之重典恐宜趙鎭宅之當初疏漏於報題中間不審於査啓固有其罪云領議政洪樂性領府事金履素病不獻議云矣今此李汝節論其罪犯死不足惜而兩鄭致斃以渠前後納招參之道臣供辭皆以爲出於因公則償命一款恐難輕議大臣獻議亦皆傅生汝節勘律似當以減死議處而第伏念官吏濫刑殺人者杖一百永不敍用載在律文若以此律擬之於汝節則失之太寬如欲以減死一等之律奏當則係是律文之外臣等有不敢擅使請上裁趙鎭宅則報營一事道査繡啓旣無相左之端遠地投竄亦蒙嚴勘之典則恐不必加等勘律請依前發配敎以諸大臣之議不但皆然卿等議讞亦以爲然然則當以濫刑律論而其律不過是永不敍用豈不太寬乎亦何以懲他乎李汝節則依李判府獻議施以次律趙鎭宅則當初竄配由於汝節所犯之因私矣觀於爰辭報營則果報營所當分揀而毋論報營與因公任渠行惡其罪難恕依右相議勘以不謹觀察以致孤負之罪而此律竄配過矣配則分揀施以削職之典又啓言李汝節杖一百收贖告身盡行追奪渭原郡流三千里定配請依例發遣府吏押送配所允之○因恒儉囚單子敎以如渠地方官將焉用哉削職放送○因長卨都囚徒敎以行査間保放
정조 19년 · 목
敎曰時囚罪人李海淸豈可但以兩罪俱發言爲先削職放送後草記
정조 19년 · 강
命順天府罪人金昌允以次律勘放
정조 19년 · 목
全羅監司徐鼎修狀啓以爲順天殺獄罪人金昌允踢殺私婢旕丹致死事詳閱前後檢案則元犯之曰昌允也高女也實因之謂被打也被擠也各自矛盾終涉疑晦昌允家宜橫被醜名竟致自裁則在其母爲至痛在其夫爲至憤其或打之擠之亦不可謂必無是事考之脈錄諸傷渾體仰合大小痕損凡爲三十餘度而癊硬紫黯幾乎無處不然若曰高女之所打踢則一二次打踢亦豈至於許多傷痕體無完膚乎特以高女則老孱昌允則壯健而分其手勢之猛歇有此元犯之斷定昌允足踢之說始發於査案屢變奸僞爛熳之後而加午金之幼而無知高召史之急於推諉何足爲十分徵信之說乎旕丹本以酒妄兼有血痢之說其女京辰之初供也半丈土牀屢次墜落之狀公證卜用之所招也彼以六十老婆病中廢食專事耽飮可知其枵然一空殻而場市泥醉逢見高女狂詬亂嚷自投自顚以至昏倦氣乏再墜三墜於半丈土床之下則左攧右擈何所不至前仆後跌亦所必然而如是之際外而被損內而致傷自是必至之勢其不卽地致死亦云幸矣然則渾身諸處之無不因此撞觸可以推知何獨於腰脅脊背不以爲醉墜所傷而必歸之於打踢痕損乎旕丹之實因被打昌允之元犯爲定終不無一二疑端○刑曹啓言惟彼昌允蓄憤於家直之服毒造意於高女之偕往旣緊縛之又猛踢之死者臨絕之言屍親初檢之招已是明的之證案而渠以强族肆行財賄非但衆人之爲之掩諱至若屍親之指謂思人卽此一節尤可見手勢之眞贓雖以脈錄言之脊背腰眼等處皆是要害必死之騐而其他遍體傷痕始無完膚堅硬之形症分寸之長闊不可歸之於自顚自仆故前此數三道臣之屢行査問終至成獄善以此也今此道啓之歸諸罪疑亦不無意見此不過因文案推以事理而言之而已初非別有事端更加審覈者不可以一時意見之參差遽議惟輕之典更令道臣別定査官另行推覈論理啓聞後稟處獄情之關係正犯者所當到底詳覈而高召史之招自再査時一直推諉於金昌允最後會査忽變前招乃以緊縛膝築自服而昌允則從傍挽禁云此雖出於老獄奸生變幻疑眩之亂招其所爲言便是承款則不可不一番盤詰務得其實而更不提問亦無究竟論以獄體未免疏漏不可以事過而置之請其時道臣及推官竝推考警責敎以道啓儘有意見其在曰宥之義合有分揀之道以次律勘放事分付
정조 19년 · 강
御便殿受內閣進箋
정조 19년 · 목
時原任閣臣入庭行禮如儀展箋讀箋依閤外進箋例除之
정조 19년 · 강
命關西災實分等依狀請施行而之次邑尤甚面里前已代捧者以相當穀準折收捧待明秋還作本色推奴徵債限明秋防塞舊還從稍實處最近條磨鍊下送各山城餉穀捧留平倉者依例還捧山城
정조 19년 · 목
備局啓言卽見平安監司金載瓚災實分等狀啓則平壤等十八邑置之稍實寧邊等二十四邑置之之次尤甚名色不爲擧論後錄諸條竝請令廟堂稟旨分付矣今年穡事關西關北大體同然而關西之若而邑稍遜於關北觀於平壤等十八邑之置之稍實寧邊等二十四邑之置之之次可以推知分等依狀請施行前後代捧穀物之又許代捧雖甚重難所請者不過之次邑尤甚面里而已民情事勢道臣必有料量只之次邑尤甚面里前已代捧者仍令以相當穀準折收捧待明秋還作本色推奴徵債防塞事雖曰免歉本係擾民一體許施舊還姑勿竝督事諸道還穀之各年停退實是莫大之特恩稍熟之歲一例不捧漸次蕩減竟歸全失事之寒心莫此爲甚況本道穀簿近益枵然若不於此等之歲從便收捧則名以舊還將無可捧之期就道內各年舊還中限五分一磨鍊收捧山城餉還仍捧平倉事道啓雖以轉輸爲難山城儲餉法意有重災年之許留平倉特出一時權宜之政何可遂以爲例每歲仍留乎昨年各山城餉穀之捧留平倉者今年則依例還捧於山城事請竝爲分付允之敎以舊還則道伯狀啓太欠商量而民情亦不可不念就稍實處從最近條更爲磨鍊下送
정조 19년 · 강
召見廣州留守沈頤之戶曹判書李時秀于便殿
정조 19년 · 강
命南漢守禦營哨官以山城出身差出
정조 19년 · 목
廣州留守沈頤之啓言守禦營左右別將以境內有履歷人把總哨官以宣部守有薦人差出事節目啓下矣本府境內無有履歷者亦無三廳薦者將官有闕尙未差出誠爲可悶前此別將或以有墳山而身處京中者塡差今亦用此例哨官雖無薦亦以山城出身差出似好請以此付標於節目從之
정조 19년 · 강
召見備局有司堂上徐有隣戶曹判書李時秀水原留守趙心泰于誠正閣
정조 19년 · 목
予曰前判書李柱國曾孫宣薦事傳敎卿等見之否近來弊習誠極可駭寧有以李柱國之近未見用枳其曾孫之事乎心泰曰此弊果甚駭然矣予曰古規宣傳官例兼內禁衛卿其知之乎心泰曰曾有是例矣
정조 19년 · 목
敎曰差使員守令除下直下送未下直守令皆令當日辭朝○下直守令以次登對予謂順川郡守朴載淳曰敎化凌夷風俗頹敗者專由於禮壞樂崩而樂之敎當求之詩三百篇矣吾東之詩挹翠詩朴祥詩可以爲宗予在東宮時偶閱舊弘文館書籍有天磨蠶頭錄其中有爾先稿故予謄見之而伊時未知其子孫之爲誰矣向於一提學登筵時偶因言端及之仍示剞劂之意爾必聞知矣使一提學自內閣發關印進件及頒賜件量入行會物力則會減於營邑爾以此意須傳於一提學
정조 19년 · 강
復宣傳官兼帶內禁衛之規仍命額外壯勇衛李載弘參下宣傳官加設單付
정조 19년 · 목
敎曰凡事皆師古爲可況官方乎古則參下宣傳官等以內禁衛實銜爲兼帶此所以太倉料祿案至今無宣傳官名色也遠古無論雖於三四十年前額外內禁衛例帶宣傳之銜不但宣傳官爲然守門將亦然觀於龍虎營謄錄可以知之近耒恥其近於行伍朝家別無定式之事而宣傳內禁分而爲二判若班賤之別位至將臣者亦多昧此故規若以內禁衛三字恥近行伍則崇祿以下重臣之無實職者例兼軍銜如龍驤忠武義興等衛之賤卑甚於廳上拜之內禁羽林等衛彼何不恥此獨避焉乎今番將臣李柱國曾孫防薦事思之鄕角黑角弓把彀之徒亦敢效嚬於口然心否之所謂操觚輩習俗究厥所爲寧不痛惡乎自今申復舊制參下宣傳官皆令例兼內禁衛或額外內禁衛遠古則似皆例兼而近古亦似定窠兼帶令兵判取考龍營謄錄及本曹久遠文蹟仍又詳問於科久年多之武將明日祿都目政下批亦令一軍色口傳啓目修啓額外壯勇衛則近創傳命差備者亦出於師古之意而將欲次次復古於內禁衛其中定窠一體兼帶事分付今予苦心在於打破虛僞詐諛不誠無實之假面粉塗陋皆樂俗則武夫之欲學文臣之事旣知之何可任渠所爲乎前大將李柱國曾孫額外壯勇衛李載弘參下宣傳官加設先依古例例兼係是無薦不可爲之見其身手極爲精明雖別薦無所不可而自渠輩贖罪勝於別薦當刻內星火一會呼薦越薦如式爲之李載弘焉首薦故單書入啓下後宣傳官卽爲單付事分付
정조 19년 · 목
承旨金啓洛啓言承文博士李志容日前政始爲付職而未付職之前只憑下吏之錯傳徑先入肅事未前有萬萬駭然本院之未卽覺察捧入肅單誠不勝惶恐當該官員所當重勘而本院請推之外無他可施之罰何以爲之敎以拿處
정조 19년 · 강
兵曹以壯營軍具興遠甲山府充定若役軍啓
정조 19년 · 강
憲府陳柳師文事前啓仍請李汝節施以當律賜批
정조 19년 · 목
持平金和鍾陳柳師文事前啓又啓言噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者殺人者死其律至嚴一人猶然況此近三十之多乎今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律批以柳師文事當初發啓時已有許多筵敎且於日前賓筵筵敎又何如則尙今不決卽最難穚之俗習斯速停啓李汝節事渠之倖逭償命誠有失刑之難僉議所同有難違拂而然者不允
정조 19년 · 강
判府事閔鍾顯疏請往省先壠賜例批
정조 19년 · 강
行司直洪秀輔上疏乞休賜批
정조 19년 · 목
疏略曰臣遭際明時承藉先庇名編朝籍垂四十載偏被陶甄外內歷試未嘗發一言措一事以效涓埃塵刹之酬徒然躋崇秩而忝耆司矣坑窞袵席屬蒙曲庇頂踵毛髮都歸造化加以有子癡迷竝玷華顯每一念至凛若淵冰而猶至今眷係遲徊鍾漏不止者亶以感激由中嚴畏居先未敢强效於循常丐閒者爲也今則疾病侵尋日加月增筋力奔走漸難自效惟有丐此殘骸不報爲報以承我殿下全保生成之澤而已竊無冀聽卑之天矜其情而遂其願也臣今告退矣竊有絕悲至苦之情結轖在心玆敢披瀝以陳之臣之先父奉朝賀臣重孝立朝本末亦或爲聖聰之記有矣荷先王不世之遇慕古人匪躬之節出處行止惟義是秉故執守則奬以牢確奏對則詡以疏戇多退少進卽其素操而自夫五十以後益復絕意榮祿屛跡鄕野以爲矢心自靖之圖間膺敦召曾無旬月之淹故鄕無宦心予已知之之批敎蓋燭先臣心事而發也畢竟年未至而章屢上拔例許休恩出常格而先臣病未赴朝在鄕受麻手書代宣蓬華生輝尙記伊時先臣垂涕而語臣曰聖主知臣而吾實負恩有懷弸結卽汝所知而齎志緘口抱歸九原此爲千古難䏃之恨只願汝之不墜吾秉執無負吾志事以明吾斷斷苦心耳平居過庭之聞當日執手之托言猶在耳有不忍提臣之不肖無狀隨處忝厥而惟此先臣之秉執志事守之深堅期以勿替三十餘年怲然如丹豈不欲一番闡明上報君恩下遵父訓也哉秪緣冥墒而行含默以待終未能當事盡言徒有方寸之鬱結俯仰恧戲此何人斯今當乞退之日猶復怵畏含忍不思所以悉暴先志繼陳微悃則他日泉下亦將無藉乎歸告之資臣情到此窮且慽矣噫臣身之宜退求退自量已熟而惟其臨退也故必欲昌死而一陳者卽區區血忱之所自矢也伏乞察臣悲若之悰許臣休致之請俾以收拾桑榆獲全微諒則恩山德海隕結是期批以先鄕則鄕居屢章仰格聖意年未至而致仕卿在京矣初疏也筋力又甚康壯姑難卽諾勿辭行公
정조 19년 · 강
執義朴瑞源上疏辭職附陳五條賜批
정조 19년 · 목
疏略太學賢士所關也冬詩夏禮所以作人朝薤暮鹽所以養士朝家設置事面不輕而近來所需之儲漸致虧欠所供之節殆不成樣及當夏秋之交則升貸斗貿朝不夕慮臣於仲秋釋菜猥忝享官目見其狀苟簡莫甚宜令泮長從長變通不可已也巿直高低專由豐歉而都下之窮儒殘民待以擧火者只是巿直一路幸今秋事告熟八路同飽而近日米價騰踊無異歉荒此不但巿人之操切增減積錢之戶射利之輩水陸要路作爲都賈多積小出奸弊百端卽今攸司一切嚴防宜矣近來法網太弛奸猾無懲犯分凌上之習多出於官吏土豪比者咸昌之變尤極驚心纔因道啓判下行將按法重誅而同入作變首從一也當此振紀穚俗之時尤不可尋常處之令道臣一竝如律正法俾八方頑民猾吏知所懲畏焉向來李義弼一疏雖有擬律不番之失顧其心則出於扶倫斥邪之義而以言獲罪於不諫亦入之時者不能無憾於天地之大況我殿下遇是歲飾此慶廣蕩包容之澤無遠不曁無物不被而獨一逐臣尙滯絕塞臣實惜之伏願亟回轉環之量特降放釋之命焉至重者人命莫嚴者國法噫彼李汝節平生伎倆專事貪虐濫刑立威莫敢誰何爲世指目厥惟久矣及叨南郡益肆其貪饕殘酷之性數年之內致命於杖下者爲三十餘人之多而其中亦不無至冤枉極慘毒之事則此乃故犯也非眚災也究厥心腸節節凶悖今若以守令之事一例論勘只施編配則無辜者其冤莫雪濫殺者其律莫施此豈細故也哉伏願還收李汝節定配之命更令王府嚴覈情節一一取服施以當律焉批以賢關薤鹽之夏秋升貸斗貿事令泮長草記釐弊近日米穀都實嚴防事不善措處反有擾民不久嶺邑事旣有處分李義弼事當此穚俗正習之時如許亂紀梗化不率敎不循軌之人不當與之同中國飾慶自飾慶包容自包容豈可以言出於斥邪一毫容貸乎若使義弼徑踰鐵嶺前都憲權裕疏後左右相重卜日初筵筵敎其可謂之懸法象魏乎李汝節施以當律事爾言雖是矣用律從僉議爾其勿辭察職
정조 19년 · 강
承旨李勉兢以大臣囚治院隸上疏自引賜批
정조 19년 · 목
疏略曰今月十三日備局有司堂上入侍有命也呼備吏數食頃終不待令故使院隸推背而來矣忽於臣遞職之後以大臣分付出牌入院院隸之驅迫本司書吏者問名捉去決笞三十至於扶舁而還云夫政府備局吏公事場直爲囚禁直爲推治載在院中故事伊日本事卽以傳敎分付之遲滯則不爲直囚直治亦臣荏弱之致耳從今以往事關上司則命令寧可稽滯呼召莫敢催替將何以作喉舌而存體貌也緣臣無似以至於此滄浪自取尙誰尤哉最所愧恨者事端則出於臣而使彼傳命院隸橫受其罰乃於停刑弛禁之日獨見其呼號宛轉之狀如是而尙何顏冒居仙樓之間對吏隸號令百司也哉伏乞亟治臣罪以爲承宣不職者之戒焉批以爾必有所失大臣囚隸何敢張皇引義乎爾其勿辭察職
정조 19년 · 강
命御射時捧弓矢將官李光益加資
정조 19년 · 목
因春塘臺御射柳葉箭一巡五中時捧弓矢前銜將官前府彼李光益別單敎以加資今日祿都目政下批
정조 19년 · 강
命晉州牧使南寅老當日辭朝
정조 19년 · 강
命華城公都會試官蔡濟恭待明朝命招出題下送
정조 19년 · 강
遞承旨李儒敬以尹弼秉代之前望也
정조 19년 · 목
敎曰奉命在外承旨許遞前望單子入之待下批牌招察任
정조 19년 · 강
有政吏曹判書尹蓍東兵曹判書沈煥之進
정조 19년 · 목
以沈煥之爲知經筵趙宅鎭爲江華中軍李光益爲廣州中軍李羲甲爲北評事
정조 19년 · 강
命廣州中軍李光益改差今日政擇差
정조 19년 · 목
敎曰設施之初宜以老鍊人立經陳紀廣州中軍李光益改差今日政擇差待下批明日辭朝
정조 19년 · 목
以申大偀爲廣州中軍
정조 19년 · 강
飭北評事李羲甲倍道赴任推承旨趙鎭寬
정조 19년 · 목
敎曰行部之時一邊以病親皇辭來呈寧有如許道理當該捧納承旨推考體下之政非所可論近來評事率皆謀避新除授評事李羲甲當日辭朝倍道赴任若或逗留越限赴任則令北道兵馬鄕度使大張威儀於鍾城江邊拿入嚴棍卽其地充軍後狀聞事令廟堂嚴飭分付該兵使
정조 19년 · 강
命昨日監軍李鼎會金稙限捉巡仍用
정조 19년 · 목
因兵曹監軍單子敎以限捉巡間昨日監軍仍用過三日不爲捉巡則兵判拿致監軍等嚴棍五度後草記
정조 19년 · 강
兵曹考出禁旅兼宣傳之故實以啓命就大典通編及靈城君朴文秀所奏從便定窠仍命前大將李敬懋訓將徐有大御將李漢豊竝放遂田里中批李柱國訓鍊大將兼察御將
정조 19년 · 목
兵曹啓言謹考禁軍設立後謄錄則昔在孝廟朝本曹啓辭中有兼宣傳官十一員之說而最初創出法意及節目竝無可考及夫肅廟朝丙寅年間知中樞府事申汝哲所啓以爲宣傳官之窠乃二十員而其中十員則抄選善弓馬有才藝之人差出名之曰兼宣傳官付之禁旅各番春秋都試與禁軍一體試才自是年少武士培養之道而乃祖宗朝成憲矣自廢此規之後宣傳官輩不習騎射魯莽甚矣若依舊規別擇十人爲宣傳宮屬於內禁衛則似好矣上曰古規如此似合於勸奬之道兼宣傳官差出可也又在先大王朝丁巳年間兵曹判書朴文秀所啓以爲古則兩班出身多入禁軍故如訓將捕將者當初則皆是實禁軍卽今爲閫帥營將者亦多其人矣近來則爲主將者不爲激勸禁軍故禁軍日益摧低詳考文書則故判書李寅燁陳達以宣薦出身皆付額外有各無實一依舊法內三廳取才者差下實禁軍則可以得料技藝亦必差勝之意蒙允其後故判書閔鎭厚陳達以宣薦人先差禁軍自是舊例其意甚好而但額外甚多差盡若實禁軍則取才者有鬱滯之弊被薦者姑先以額外啓下以取才者先差禁軍之意又蒙允矣如此之故武弁名家出身取其自便皆不願入臣意則宣薦額外四十員部將應薦二十員守門將應薦十員合爲七十員十員式分於七番以宣傳官幾窠參下部將幾窠守門將幾窠定額每都目遷轉則衆武有祿可以嫺習馳馬運棍上馬下馬各樣軍法以此議子領左右相則皆以爲好矣臣退出更議廟堂後節目啓下爲計之意敢達上曰所達誠好矣更爲節目以入可也今臣取考其節目則以爲孝廟朝宣薦出身全屬禁旅然後宣傳官擬望事有所定奪而今則祖宗朝美典幾皆廢墜七百禁軍日漸疲殘全無自勵之意自今以後宣薦取才出身四十員部將取才出身十五員守門將取才出身十五員合爲七十員而每以十員排付七番參下宣傳官二窠參下武兼一窠參下部將一窠參下守門將一窠以宣薦部薦守薦取才之類塡差禁軍者每都目擬差以此定式云矣竊伏以肅廟朝故將臣所奏及批下辭旨之槪見於謄錄者觀之則昔之有兼宣傳官之名可得而知之矣又伏以先王朝故重臣所陳達之語及稟定節目參看則宣薦之人皆出於禁軍額內之古規亦班班可稽矣今於去古久遠之後當初兼宣傳創設及中間此官制廢置之文蹟雖無可考然而自丁酉特敎以後一內禁軍定爲宣薦之窠而有地閥年少武士初仕爲宣傳者皆出於此中則古者兼宣傳之官雖無復設之名實有復設之義矣今以參下宣傳官及額外壯勇衛分定窠數幾窠屬之內禁衛幾窠屬之額外內禁衛則似爲參酌古今洗去俗陋之方矣以此意詳問於年久之諸將臣而別無引古證今指一明白之論則況以臣之固陋闇昧有不敢擅論於官制變通之際矣請上裁敎以旣有金石之典就古例爲之若此則守部實職亦當定窠於七番矣李柱國趙心泰外名以武將曰以不知云者如許將臣將焉用哉萬萬駭然萬萬無狀一幷收其佩符放逐田里分遣京兆郞卽爲押遣前大將李柱國訓鍊大將除授牌招傳授命召御將之代出代間訓將兼察○政院以訓鍊大將徐有大御營大將李漢豊奪符次請出標信及密匣敎以何必奪符使之替納○兵曹啓言謹考大典通編龍虎營績條則禁軍廳有宣薦取才出身四十員部將取才出身十五員抄屬之文而守門將取才出身十五員不入其中與故判書朴文秀所稟定節目稍有異焉此則何以擧行乎至若禁軍七番今則減爲六番矣定窠分排之際每番宣薦幾窠部薦幾窠亦何以排定乎敎以七番之謂者竝計移屬之一番也至於排比定窠有司之事與訓將華留諸將臣相議通編與靈城所奏間從便定窠草記後擧行
정조 19년 · 강
備局以御營大將趙心泰徐龍輔擬望以入
정조 19년 · 강
命備局有司堂上李時秀越俸一等仍飭西北邊塞襦衣綿木輸送分給之政
정조 19년 · 목
備局啓言西北年例下送木綿去核與襦紙衣自本司依數準式捧上別定禁軍次第分送各該道敎以年前稍有其效今番況以戶判爲曹司有司其所檢飭宜倍他人而今日欲爲此草記則昨日何不赴本司而仕進於監印廳乎前此飭敎姑無論苟欲存心於邊上呼寒之輩則何忍恝然乃爾乎此草記還給當該有司堂上李時秀爲先越俸一等日日精捧其所下送別般嚴飭俾有實效畢擧行後草記又啓言北道先運襦衣作木三十七同零去核木花二千一百三十七斤零照數捧上尺量稱量後仍爲監封進授於賚去禁軍處沿路輸運及本道領給時各別着念擧行俾無尺寸斤兩後中閪失之弊事別爲措辭發關嚴飭敎以當分送捕校於西北邊邑考察其先後運綿與木之準數下去如式分給之勤慢一有犯科當該道帥臣施以重律別關嚴飭於北道北道帥臣西關西亦爲先期嚴飭
정조 19년 · 강
備局請罷有司堂上李時秀命草記姑置
정조 19년 · 목
備局啓言西北邊塞年例入送襦衣木去核之自本司尺量稍量有司堂上監捧照數出付于禁軍以送者自是朝家軫念烽軍戍卒之德意前後飭敎又不啻申嚴而有司堂上李時秀以監捧該堂遲延時日今日始爲捧上者跡近占便書欠仰體揆以事面誠極未安請李時秀罷職敎以近日廟貌堂樣果何如乎至於民事不敢或忽此則庶或一分對揚矣提飭何如則聽若落木之風聲面前彌縫之習此重臣位躋八座亦不免科舂中濡泳其可曰不負國乎苟有嚴畏之心朝者越俸義當鑽地如有訟仄之意午前飭諭羞難對吏何必更施譴罷數遞重任然後紀綱始可立乎此草記姑爲置之
정조 19년 · 강
遞差藥院提調沈煥之
정조 19년 · 목
敎曰戶判事太欠嚴畏豈可更煩辭敎而兵判之入侍有命徑往藥院事近占便藥房提調沈煥之遞差
정조 19년 · 강
命西生前僉使金兊瑞李元榮拿來重繩蔚山慶州及海西還穀犯科守令問名於兩道摘奸備郎拿勘仍命嶺南摘奸備郎鄭觀輝更爲下送
정조 19년 · 목
備局啓言卽見慶尙左道留庫摘奸本司郞廳鄭觀輝手本則蔚山虛留米爲二十二石太爲五十九石零慶州府虛留租爲十三石零皮年爲六百二十二石零而生鎭虛留米爲一百九十四石太單代租爲三十六石西蔚山則米色麤劣石子不完慶州則虛留皮年乃是吏逋時在各穀太半虛穀西生鎭米之虛留卽前後鎭將輩發賣或私分云兩邑虛留多寡雖殊犯科則均吏逋之慢不査徵穀品之一任麤荒俱極可駭至於鎭將輩之不畏法意狼藉偸弄尤萬萬痛惡今旣現發之後不可不嚴査痛懲請蔚山慶州兩邑當駭虛留守令令道臣指名狀聞依海西例拿問重勘西生鎭則摘奸備郞旣已捧招於該鎭庫色請當該前僉使金兊瑞李元榮令該府卽爲拿來依法重繩三邑鎭虛留或單代穀物刻期準數充上麤劣之穀品不完之石子嚴飭該邑劃卽釐正允之敎以指名現告用於未出道之繡衣則可也摘奸公行之備郞溯閱文簿則其所現告何必關問該道自海西關問有違格例關問一款竝置之問于兩道該郞卽爲草記嶺南進去郞廳鄭觀輝意謂有氣力差送矣及其登筵詢問也言言輒稱無頉無頉擧措之駭悖姑無論況於還弊最有名諸邑亦云無弊如許備郎將焉用之所當嚴勘而姑爲分揀今曰內蔚山慶州及左右道各一邑抽栍更爲下送若或遲滯又或疏漏當該郞廳卽其地定配
정조 19년 · 강
命兵曹正郞鄭觀輝改差口傳差出
정조 19년 · 목
敎曰摘奸下去兵曹郞廳改差令該曹口傳差出
정조 19년 · 강
命渡海問慰譯官預爲差出
정조 19년 · 목
備局啓言卽見東萊府使尹長烈狀啓則枚擧訓別等手本以爲關白儲嗣身死告訃及立儲告慶後遣譯官弔慰致慶多有已行之例今此還島問慰拖至五年始乃更請者殊涉遲緩而交隣舊例有不可廢却弔慰致慶與還島問慰譯官堂上二員堂下一員預爲差定待裁判倭出來各張書契兼付渡海事請令廟堂稟旨分付矣送譯弔慰致慶與還島問慰多有前例渡海譯官三員預爲差出待裁判倭出來各張書契兼付下送之意請分付該曹及該院允之
정조 19년 · 강
杖配院隸趙明鼎子機張縣
정조 19년 · 목
刑曹啓言因承旨黃昇源等聯疏院隸考律嚴懲事命下矣政院使令趙明鼎杖一百後機張縣流三千里定配所押送
정조 19년 · 강
左議政兪彥鎬上箚請罷承旨李勉兢職賜批命勉兢施以不敍之典
정조 19년 · 목
其箚曰政院雖爲號令百司之地而籌司係是大臣衙門故院隸之於司吏不敢輕易下手者古例然也向日備局吏有見招於政院者院隸以其行步之稍緩至於築腦推背云故臣果使有司堂上査治厥隸矣昨見左副承旨李勉兢疏本則盛氣張皇極口侵詆不遺餘力臣誠不勝其駭然也政院之於上司吏屬苟係公事則或囚禁或懸罰猶之可也承旨之直使院隸推背而來者擧措乖當觀聽有駭大臣之致責體例當然且政府之因公推治院隸前役何限而爲承宣者若是反詈公肆噴薄曾未之聞也然是則固可諉以年少昧例而芧其疏中停刑弛禁一段語旨意極其深緊蓋院隸之施笞適在聖節前一日耳臣果有不審之失而亦不過無心之致則藉此爲說又何其巧且憯也不可以事關自己而仍置不論臣謂李勉兢特罷其職以正風習以存體統斷不可已也批以承宣疏語極爲駭然卿之推治院隸意在尊體貌但當愧謝而已設或引義平說爲可焉敢別出遁辭至以停刑弛禁藉重乎本事之外萬萬未妥譴罷輕矣施以不敍之典仍命遣史官傳諭
정조 19년 · 강
應敎韓光植副校理李福潤修撰沈奎魯趙德潤上箚請寢訓鍊大將李柱國除授之命賜批原箚留中
정조 19년 · 목
箚略曰伏見傳敎下者以李柱國除授訓鍊大將此何擧也此何事也噫彼柱國之負犯何如罪惡何如而天綱太恢尙此假息於覆載之間者已是失刑之大者首營重任固是肘腋相關倚田比宜愼苟非心腹干城之將則不可輕易授之而今忽委之於有罪罔赦許久廢棄之人殆若無故者然處分之過中刑政之乖當已無可言而若使狼子之性復據虎旅之權不悛舊惡復蹈前習則其爲方來之憂寧不凛然而心寒哉臣等職忝論思目見凶孼之復起憂憤所激略此聯籲伏乞亟寢成命以光聖德焉批以欲譴則譴欲用則用豈爲爾等言所撼訓將中批還收事不允原箚留中
정조 19년 · 강
備局以嶺南海西還穀犯科守令現告啓命殷栗前縣監鄭晚錫以公罪勘處
정조 19년 · 목
備局啓言蔚山慶州兩邑守令問于嶺南摘奸郎廳鄭觀輝則以爲蔚山則前府使李義逸慶州則前府尹宋銓爲當該云海州安岳殷栗三邑守令問于海西摘奸郎廳李敬心則以爲海州則前判官趙厚鎭安岳則前郡守李文會時郡守林蓍喆爲當該殷栗則穀物虛留前縣監張至冕爲當該不爲摘發報營時縣監趙祥逵爲當該而至於流來舊逋始自戊申其後守令宋啓來李殷模李益洙鄭晚錫金致光張至冕爲當該云矣李義逸旣已身故勿論其餘守令請竝令該府拿問處之允之敎以各有當律其代後日政竝爲差出其中鄭晚錫原隰之勞近來初見今番擧條亦爲得體此等之人須加勸奬可爲激礪之方以公罪勘處事分代該府
정조 19년 · 강
命五臺山璿源閣有頉處如可自外修改勿送宗簿寺郎官
정조 19년 · 목
宗簿寺啓言觀此江原監司李秉鼎狀本則璿源閣上層後面西北隅衝椽傍自第二椽至第八椽合七箇腐傷垂頭一時爲急趁卽修補在所不已云矣取考本寺前例則閣外修補令地方官擧行閣內則發遣本寺郞廳矣令此道臣狀本只言後面不公內外而椽木將以修改則閣內自當竝役其在愼重之道不可付之於地方官請發遣郎廳擧審修改敎以更問該道自外如可修改郞廳勿爲下送
정조 19년 · 강
命廣州府分院事擧行之不能察飭委折有司堂上李時秀處問啓還送京畿監司徐有防狀本
정조 19년 · 목
因京畿監司徐有防分院諸般侵漁之弊糾察事狀啓敎曰嚴飭何如而廣州則擧行刑止尙不登聞新設之初稽忽若此惜乎廟堂之不能致察提飭也當該曹司有司堂上處委折問啓而雖以畿營言之狀辭太草草近來各項犯科及行惡與否更爲詳探狀聞此狀啓還下送○政院啓言依下敎問于曹司有司堂上李時秀處則以爲以公院弊瘼事特敎提飭何等申嚴則爲道臣守臣者所當惕念恪勤毋敢稽緩道臣守臣若或慢忽則亦當自廟堂續續嚴飭期於趁卽奉行而臣身爲曹司有司之任觸事愚時專未檢飭今此廣州府擧行之許久遲滯苟究厥由莫非臣罪惶懍震越不知所達云矣敎以廟堂體貌何等奠嚴則自有此重臣之爲有司一味抛棄甚至上司之吏見捽於院隸而亦莫誰何廟堂尊然後命令亦尊雖以呼吏一事言之不以書吏斥呼亦有曾前飭敎者乎因此葛藤至有大臣之箚則近來體統無可言狀啓遲滯之不爲提飭猶屬餘事矣
정조 19년 · 강
命抄啓文臣課講明日爲之
정조 19년 · 강
放江華府降定守門將李章漢李文爀
정조 19년 · 강
京兆以分送府郞押遣前大將李敬懋于龍仁縣徐有大于積城縣李漢豊于溫陽郡啓
정조 19년 · 강
勘放金吾時囚鄭晚錫放李志容命西生前僉使只以首犯勘罪
정조 19년 · 목
義禁府啓言承文博士李志容原情以爲今月十五日政以渠姓名單付承文博士故不敢屢日遲滯果於十七日入肅矣二十日政又以渠單付右職則十五日所付蓋下吏之錯書所傳而矇未覺察云請刑推得情敎以付過放送又啓言殷栗前縣監鄭晚錫旣有以公罪勘放之命請以還穀虛錄掩置律徒三年定配公罪收贖放送允之又啓言西生前僉使金兌瑞今方拿囚而李元榮時在水原地云請依例拿來敎以何足責公揀放送又啓言西生前僉使金兌瑞原情以爲渠之在任時初無一石私分發賣之事流來虛留米爲一百九十四石租爲三十六石而適當大無之歲民情遑急指徵無處果不得摘發査徵襲謬掩覆之罪萬死無情云請刑推得情敎以考律勘放後草記又啓請金兌瑞告身盡行追奪豐川府徒三年定配又五年禁錮敎以何足責如非首犯則分揀只以首犯勘罪
정조 19년 · 강
刑曹參判李亨元疏請往省先壠賜例批
정조 19년 · 강
右尹林道浩疏陳病狀辭職賜批許遞
정조 19년 · 목
敎曰許遞其代後日政差出
정조 19년 · 강
御春塘臺行壯勇營肄陣及冬等試射抄啓文臣課講
정조 19년 · 목
狀勇營京步軍三哨上番鄕軍一哨分左右札駐於臺下善騎隊二哨橫列于臺下兩邊大將跪迎於臺下左邊駕前旗鼓威儀擺列于保定門外親閱時至予具戎服乘馬出保定門知彀官啓稟吐丸號令放砲一聲砲以鼓代下皆倣此吹天鵞聲大將在臺下應砲應喇叭吐丸三次啓稟放砲三聲啓稟鳴金大吹打動駕壯勇衛以五馬隊駕前後分半侍衛將至陣門啓稟止吹打大將在臺下放砲吹天鵞聲各兵點旗三次啓稟鳴金大吹打動駕將至臺上啓稟止吹打啓稟鳴鑼邊旗幟分列左右駕陞壇小開門升帳升旗招官旗聽發放肅靜掌號下營等節一依場操程式爲之行營時壯勇衛善騎隊三馬隊作行步軍以二路挨接其後大將率淸道威儀在二路後之中兵行一週到敎場前壯勇衛馬步軍兵分成各哨方陣後放砲吹天鵞聲各兵拔銜枚吶喊一次大小將領頭目始乃以聲相傳放砲立黃神旗揮旗三次罷出仍行試射將官二十六員將校一百三十五人右哨善騎隊一百二人以柳葉箭應試將校八十一人以片箭應試將官三員將校二十四人以小布應試將官六員將校三人以鐵箭應試右哨善騎隊八十七人以馬上才應試左哨善騎隊十三人以馬上技藝月刀雙劍應試前哨軍十九人中哨軍十九人後哨軍十九人以步技雙劍銃刀交戰應試各色標下軍七百二十六人前哨軍一百二十人中哨軍一百十人後哨軍一百二十三人以鳥銃應試○抄啓文臣課講行禮節次竝除之開講于暎花堂講近思錄第二編竝粗仍行軍兵犒饋饋已出煖爐賜閣臣承史及壯勇營諸將官日晏還內○哨官出身孔述祖柳葉箭貫二中邊二中命出六後陞敍壯勇衛閑良方禹鼎柳葉箭邊四中直赴殿試壯勇衛資憲韓大順柳葉箭一等入格邊將除授嘉善鄭德壽等二人二等入格付上護軍崇祿陸重秀等二人三等入格付司果折衝鄭重赫等五人四等人格各賜熟馬帖一隻嘉善任慶麗等五人五等入格各賜半熟馬帖一隻出身金重默等五人六等入格各賜兒馬帖一隻善騎隊良人池景邦柳葉箭貫一中邊二中直赴殿試中司前哨軍良人李命遇鳥銃貫一中邊二中兼司僕除授